《月夜登吴江垂虹》
宋代·卫泾

平湖万顷天无风，试上垂虹月满空。
豁目直穷烟障外，诸峰浑出有无中。
混同天地纤尘绝，倒影星辰万象雄。
却笑三山游汗漫，恍然身世到蓬宫。

作者简介：（?—1226）嘉兴华亭人，徙居平江昆山，字清叔，号后乐居士、西园居士。卫季敏子。孝宗淳熙十一年进士第一。与朱熹友善。宁宗开禧初，累迁御史中丞。三年，参与谋诛韩侂胄，除签书枢密院事兼参知政事。后为丞相史弥远所忌，罢知潭州。卒谥文穆，改谥文节。有《后乐集》。